Diari Oficial de la Generalitat Valenciana


Sumari del DOGV 8529, del 15-04-2019 (2019/3863)

ACORD de 5 d'abril de 2019, del Consell, de ratificació de l'Acord de la Mesa Sectorial de Funció Pública, per a la modificació del Decret 211/2018, de 23 de novembre, del Consell, pel qual es regula el sistema de carrera professional horitzontal i l'avaluació de l'exercici, del personal funcionari de l'Administració de la Generalitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8529

Data del DOGV
:   15-04-2019

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2019/3863


Data del document
:   05-04-2019

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Acord

Anàlisi jurídica

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * funcionari
    * carrera professional
    * legislació
    * funció pública
    * prima salarial

ACORD de 5 d'abril de 2019, del Consell, de ratificació de l'Acord de la Mesa Sectorial de Funció Pública, per a la modificació del Decret 211/2018, de 23 de novembre, del Consell, pel qual es regula el sistema de carrera professional horitzontal i l'avaluació de l'exercici, del personal funcionari de l'Administració de la Generalitat. [2019/3863]  
  
El Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic, que té el caràcter de norma estatal bàsica per a totes les administracions públiques espanyoles, regula la carrera professional del personal, contenint un conjunt d'elements que permeten a cada administració conformar el seu propi esquema de carrera en funció de la seua estructura i necessitats. Per a la Llei 10/2010, de 9 de juliol, de la Generalitat, d'ordenació i gestió de la funció pública valenciana la carrera professional horitzontal és un conjunt d'expectatives de progrés per al personal empleat públic que busca incentivar-ne el coneixement expert. L'avaluació de l'exercici és una eina essencial dins del model.  
  
El Decret 211/2018, de 23 de novembre, del Consell, pel qual es regula el sistema de carrera professional horitzontal i l'avaluació de l'exercici, del personal funcionari de l'Administració de la Generalitat (des d'ara 211/2018) va ser objecte de negociació en la Mesa Sectorial de la Funció Pública i en execució de sentència es dona al personal funcionari interí el mateix tractament que se li va donar al personal funcionari de carrera.  
Aquest acord pretén modificar l'article 10.3, l'apartat 1 de la disposició transitòria quarta i l'apartat 12 de la disposició transitòria cinquena del Decret 211/2018. La Mesa sectorial de funció pública en la reunió de 15 de març de 2019 ha acordat la modificació del Decret 211/2018. L'acord serà aplicable al personal funcionari de l'Administració de la Generalitat en els termes de l'article 3 de l'esmentat decret.  
  
Per això, en virtut del que preveu l'article 38 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic, a proposta de la consellera de Justícia, Administració Pública, Reformes Democràtiques i Llibertats Públiques, el Consell, prèvia deliberació, en la reunió de 5 d'abril de 2019,  
  
  
ACORDA  
  
Ratificar l'Acord de 15 de març de 2019, de la Mesa Sectorial de Funció Pública per a la modificació del Decret 211/2018, de 23 de novembre, del Consell, pel qual es regula el sistema de carrera professional horitzontal i l'avaluació de l'exercici del personal funcionari de l'Administració de la Generalitat, que hi figura com annex.  
  
  
  
ANNEX  
«Acord de la Mesa Sectorial de la Funció Pública per a la modificació del Decret 211/2018, de 23 de novembre, del Consell, pel qual es regulen el sistema de carrera professional horitzontal i l'avaluació de l'exercici del personal funcionari   
de l'Administració de la Generalitat  
  
Reunides a València, 15 de març de 2019, en l'àmbit de la Mesa Sectorial de la Funció Pública, les representacions de l'Administració de la Generalitat i de les organitzacions sindicals, a l'empara del que s'estableix en els articles 33 i concordants del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic, i en l'article 154 de la Llei 10/2010, de 9 de juliol, de la Generalitat, d'ordenació i gestió de la funció pública valenciana,  
  
Manifesten  
El passat 10 de desembre de 2018 es va publicar en el DOGV el Decret 211/2018, de 23 de novembre, del Consell, pel qual es regulen el sistema de carrera professional horitzontal i l'avaluació de l'exercici del personal funcionari de l'Administració de la Generalitat, que va ser objecte de negociació prèvia en diverses meses tècniques i, finalment, negociat amb caràcter legal en la Mesa Sectorial de la Funció Pública. En la negociació prèvia es va incloure, en l'article 10.3, per a calcular el temps des del començament, la necessitat d'estar sis mesos o més en un lloc de diferent grup o subgrup cada vegada que es produïra una modificació en la prestació de serveis que donarà lloc a l'aplicació de les regles de l'apartat 1 del mateix article; així mateix, s'exigia que la sol·licitud fora a instància de part.  
Aquests aspectes van ser forçats per la manca d'aplicació informàtica per a la gestió de la carrera administrativa i per la inexistència d'un procediment telemàtic definitiu.  
Per tal com en l'actualitat s'està implementant una aplicació informàtica que no solament realitzarà el nou enquadrament inicial per aplicació del Decret 211/2018, sinó també la gestió bàsica de la carrera professional horitzontal, es pretén no limitar el temps de permanència en un lloc i que es realitze d'ofici, ja que amb aquesta aplicació no es donarà la problemàtica que es pretenia pal·liar amb ambdós límits.  
  
Així mateix, en l'apartat 1 de la disposició transitòria quarta s'ha detectat que la permanència de dos anys ha de ser en el lloc o els llocs dels quals es procedeix, i no als quals s'accedeix; aquest és un error que pot ser esmenat també amb aquest acord amb una redacció més clara.  
  
Finalment, en l'apartat 12 de la disposició transitòria cinquena es remet al termini de l'apartat 2, quan hauria de remetre al 3; es tracta d'un error que prové de l'anterior decret.  
En conseqüència, fruit de les negociacions dutes a terme entre l'Administració i les organitzacions sindicals indicades més amunt, se signa aquest  
  
  
ACORD  
  
Primer. Àmbit de l'acord  
1. Àmbit personal  
L'acord serà aplicable al personal funcionari de l'Administració de la Generalitat en els termes de l'article 3 del Decret 211/2018, de 23 de novembre, del Consell, pel qual es regula el sistema de carrera professional horitzontal i l'avaluació de l'acompliment del personal funcionari de l'Administració de la Generalitat.  
2. Àmbit funcional  
Aquest acord es refereix a les matèries que s'hi especifiquen i que han sigut objecte de negociació conforme als articles 37 i 38 del TREBEP i a l'article 154 de la LOGFPV.  
3. Àmbit territorial  
L'àmbit territorial està referit a tots els centres i unitats de l'Administració de la Generalitat en què presta serveis el personal inclòs en l'àmbit d'aplicació d'aquest acord.  
  
Segon. Període de vigència de l'acord  
L'acord estarà vigent mentre no es modifique el Decret 211/2018, de 23 de novembre, del Consell, pel qual es regulen el sistema de carrera professional horitzontal i l'avaluació de l'acompliment del personal funcionari de l'Administració de la Generalitat, sense perjudici del que s'estableix en l'article 38.10 del TREBEP.  
  
Tercer. Desplegament normatiu de les mesures contingudes en aquest acord  
De conformitat amb el que s'estableix en l'article 38, apartat 3, del TREBEP, les mesures contingudes en aquest acord, atés que poden ser decidides de forma definitiva pel Consell, seran directament aplicables al personal inclòs en el seu àmbit d'aplicació, sense perjudici que, a efectes formals, es requerisca la modificació o la derogació, si escau, de la normativa reglamentària corresponent.  
  
Quart. Objecte de l'acord  
Aquest acord pretén modificar l'article 10.3, l'apartat 1 de la disposició transitòria quarta i l'apartat 12 de la disposició transitòria cinquena del Decret 211/2018, de 23 de novembre, del Consell, pel qual es regulen el sistema de carrera professional horitzontal i l'avaluació de l'acompliment del personal funcionari de l'Administració de la Generalitat. En aquest sentit, s'acorden la s següents redaccions:  
  
1. L'article 10.3: «Cada vegada que es produïsca una modificació en la prestació de serveis que done lloc a l'aplicació de les regles de l'apartat 1, es tornarà a calcular el temps transcorregut des de l'inici.»  
2. L'apartat 1 de la disposició transitòria quarta, referent al complement temporal en els casos d'accés a un altre cos, en el següent sentit: «El personal funcionari de carrera que accedisca a un altre cos mitjançant els sistemes d'accés o de provisió de llocs previstos en la normativa vigent i que, com a conseqüència d'açò, i en aplicació de les regles de l'article 10 d'aquest decret, adquirisca un GDP la quantia del qual siga inferior a la del complement de carrera que percebia, veurà incrementat el nou complement de carrera amb un complement temporal per un import equivalent a la diferència entre el que percebia abans de l'accés al nou cos i el que genere com a conseqüència d'aquest accés, sempre que haja exercit el lloc o llocs d'aquell cos almenys dos anys; en cas contrari, el complement temporal serà per l'import equivalent a la diferència amb l'immediat anterior que tinga reconegut, i en el qual haja romàs dos anys. L'esmentat complement temporal tindrà caràcter absorbible i deixarà de percebre's en el moment en què es reconega a la persona interessada un GDP amb complement de carrera administrativa de quantia igual o superior.»  
  
3. Disposició transitòria cinquena, Procediment per a la percepció del complement de carrera administrativa del personal que l'1 de gener de 2015 tenia la condició de personal funcionari interí o funcionari de carrera en les circumstàncies de la disposició addicional segona, en actiu a l'entrada en vigor d'aquest decret.  
Apartat 12. La direcció general que tinga les competències en matèria de funció pública dictarà una resolució en la qual es reconeixerà al personal funcionari de carrera o a l'interí el GDP o DPCR procedent en cada cas, i la notificarà, en el termini màxim de sis mesos comptadors de l'endemà de la finalització del termini previst en l'apartat 3 d'aquesta disposició.  
  
Cinqué. Publicitat de l'acord  
Aquest acord, una vegada ratificat, es remetrà al Diari Oficial de la Generalitat Valenciana perquè siga publicat.  
  
València, 15 de març de 2019.»  
  
(Segueixen les signatures i rúbriques del president de la Mesa sectorial de funció pública i de las organitzacions sindicals UGT-PV, CSIF i CCOO-PV).  
  
València, 10 d'abril de 2019  
  
La consellera secretària,  
MÓNICA OLTRA JARQUE